Kõige paremaks vastuseks kriitikutele on filmi menukus vaatajate hulgas. Esiteks on ülemaailmses filmisõprade portaalis   IMDb   Avatari keskmiseks hindeks 8,7/10, millega film platseerub kõigi aegade pingereas kolmandasse kümnesse. Teiseks tuleb arvesse võtta ka filmi  vaadatavust ja sellest tulenevat ärilist edukust. Enam kui 1000 tegijat kaasanud suurfilmi maksumuseks oli erinevatel andmetel 280 - 310 miljonit dollarit, millele lisandus umbes 150-miljoniline turunduseelarve. See risk on end juba praegu kuhjaga õigustanud, sest Avatar on kolme esimese linastusnädalaga teeninud üle miljardi dollari. Avanädalavahetus ei olnud sealjuures kuigi väljapaistev - selle põhjal jõudis mõni kehkenpüks filmi juba läbikukkumiseks tembeldada. Samas ei ole sellele järgnenud tavapärast kiiret  vaadatavuse langust: saalide täituvus püsib stabiilselt kõrgena. Nähtavasti lähevad paljud Avatari ka teist ja kolmandat korda vaatama, ärgitades sellele ka sõpru ja sugulasi. Nii ei tundu olema kahtlust, et Avatarist saab kõigi aegade edukaim film, tõugates troonilt Cameroni eelmise suureepose Titanic. See asjaolu valmistab minusarnastele fännidele suurt rõõmu, kuna Cameron on lubanud Avatarile edukuse korral ka kaks järge vändata. Neis leiame loodetavasti enamat süüvimist Pandora imelisse maailma ja selle  elanike kultuuri, mis aitaks lisaks fännide rõõmustamisele vaigistada ka esimest filmi pealiskaudseks muinasjutuks sõimavaid kriitikuid.